钦定古今图书集成/明伦汇编/交谊典/第036卷 > 礼记 > 《九月十二日入南山憩一民舍冒雨炙衣久之》
## 钦定古今图书集成/明伦汇编/交谊典/第036卷 > 礼记 > 《九月十二日入南山憩一民舍冒雨炙衣久之》

宋张耒

石棱如刀不容步，上挽垂藤下无路。风寒雨滑徒路
愁，舍马杖藜泥没屦。跻扳颠坠不容发，目眩心寒惊
反顾。亦知垂堂有遗戒，身仰微官欲谁愬。萧萧茅屋映绝壁，门外𬇹𬇹清泉注。解衣就火不能暖，旋拾山
薪伐溪树。山翁生未食醯醢，脱粟寒蔬度朝暮。人间
平地固不少，何用巇岖守麏兔。秋声四起山霭夕，坏
屋疏篱睡无处。披裘结束相劝归，过尽重云下山去。